**A büntetés-végrehajtás országos parancsnokának  
15/2017. (II. 6.) OP**

***s z a k u t a s í t á s a***

***a fogvatartottak gyógyszer- és gyógyászati segédeszköz ellátásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel az egészségügyről szóló 1997. évi CLIV. törvény; a kötelező egészségbiztosítás ellátásairól szóló 1997. évi LXXXIII. törvény; a biztonságos és gazdaságos gyógyszer- és gyógyászati segédeszköz-ellátás, valamint a gyógyszerforgalmazás általános szabályairól szóló 2006. évi XCVIII. törvény; a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény; az államháztartásról szóló 2011. évi CXCV. törvény; a számvitelről szóló 2000. évi C. törvény; a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény 156 §. (1) bekezdése; a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII.19.) IM rendelet; a büntetés-végrehajtási intézetben fogvatartott elítéltek és egyéb jogcímen fogvatartottak letétjének kezeléséről és a birtokukban lévő külföldi fizetőeszközzel kapcsolatos eljárásról szóló 15/2014. (XII.17.) IM rendelet; a sürgős szükség körébe tartozó egyes egészségügyi szolgáltatásokról szóló 52/2006. (XII. 28.) EüM rendelet; az emberi felhasználásra kerülő gyógyszerek rendeléséről és kiadásáról szóló 44/2004. (IV. 28.) ESZCSM rendelet; az államháztartásról szóló törvény végrehajtásáról szóló 368/2011. (XII. 31.) Korm. rendelet; az államháztartás számviteléről szóló 4/2013 (01.11.) Korm. rendelet rendelkezéseire - a fogvatartottak gyógyszer- és gyógyászati segédeszközök ellátásáról az alábbi szakutasítást adom ki.

**I. A szakutasítás hatálya**

1. A szakutasítás hatálya a büntetés-végrehajtási intézetekben, intézményekben (a továbbiakban: bv. intézet) elhelyezett elítéltek és egyéb jogcímen fogvatartottak (továbbiakban: fogvatartottak) gyógyszer- és gyógyászati segédeszköz (a továbbiakban: gyógyszer) ellátására terjed ki.

**II. A fogvatartottak gyógyszer- és gyógyászati segédeszköz ellátásával kapcsolatos feladatok végrehajtásának rendje**

1. Az egészségügyi szakterület feladata a fogvatartottak gyógyszerellátással kapcsolatos tájékoztatása, a gyógyszeres terápia elrendelése, a gyógyszerek osztása, és a társosztályok részére a fogvatartottak gyógyszerellátásáról a szükséges tájékoztatás megadása.
2. A gazdasági szakterület feladata a fogvatartotti gyógyszerellátással kapcsolatosan kialakított pénzügyi, számviteli folyamatok (nyilvántartás) működtetése és az ebből eredő feladatok végrehajtása.
3. A bv. intézet a térítési díj beszedésének érdekében a szükséges intézkedéseket köteles végrehajtani.
4. A vényre felírt gyógyszer nem átruházható.
5. Új befogadáskor az igazgatási szakterület köteles nyilatkoztatni a fogvatartottat, hogy rendelkezik-e rendszeres jövedelemmel, más pénzbeli juttatással, és ha igen, milyen összegben.
6. Az igazgatási szakterület az aláírt nyilatkozat egy példányát a gazdasági szakterület részére továbbítja (1. függelék). Ezen nyilatkozat alapján a gyógyszerköltség előjegyzésbe vehető a fogvatartott számla lapján. A második példányt a nyilvántartási anyagban kell elhelyezni.
7. A fogvatartott további befogadásai során a példányok meglétét a nyilvántartási és a gazdasági szakterület dokumentációjában ellenőrizni kell, hiányuk esetén pótlásukra intézkedni kell.
8. Egészségügyi új befogadáskor tájékoztatni kell a fogvatartottat, hogy a gyógyszerrendelésre vonatkozó általános jogszabályi előírások szerint a gyógyszerellátás a fogva tartás alatt is térítés ellenében illeti meg, valamint arról is, hogy az ártámogatás igénybevételére jogosító iratok (TAJ kártya, közgyógyellátási igazolvány) bemutatása a saját felelőssége, és az iratok hitelt érdemlő bemutatásáig az árkülönbözetet a fogvatartott viseli. A fogvatartottat a tájékoztatóban foglaltak tudomásul vételéről nyilatkoztatni, és a nyilatkozatot az egészségügyi dokumentációban tárolni kell (2. függelék).
9. Amennyiben a fogvatartott befogadásakor korábbi gyógyszerszedésről számol be, az ápoló köteles arról a bv. orvost tájékoztatni.
10. Ha a bv. orvos a korábban szedett gyógyszerek folytatását javasolja, a további gyógyszerszedést a bv. intézet alapkészletéből kell biztosítani.
11. Abban az esetben, amikor a fogvatartott olyan gyógyszert hoz magával, amelynek szedését a bv. orvos is jóváhagyta, a gyógyszerelése a hozott készítményből folytatható. A hozott gyógyszerről jegyzőkönyvet kell felvenni (3. függelék), amelynek kitöltése a folyamatos, illetve hivatali munkarendben szolgálatot teljesítő egészségügyi ellátás esetén eltér. A hozott gyógyszert névre szólóan elkülönítve kell tárolni. Olyan készítmény esetén, amelynek szedése nem javasolt, a nem engedélyezett gyógyszerekre vonatkozó szabályozási rend szerint kell eljárni.
12. A fogvatartott részére korábbi kezelőorvosa által kiállított vény csak abban az esetben váltható ki, ha a fogvatartás megkezdése előtt került kiállításra, és azt a bv. orvos is javasolja
13. A fogvatartott további befogadásai során történő orvosi befogadás alkalmával a bv. orvos köteles meggyőződni arról, hogy a gyógyszerellátással kapcsolatos tájékoztatás megtörtént. Ennek hiányában a tájékoztatást és nyilatkoztatást el kell végezni.
14. Amennyiben a befogadáskor a gyógyszeres (OGYI számmal rendelkező) terápia azonnali megkezdése indokolt, azt a bv. intézeti alapkészletből kell biztosítani a vény beváltásáig, majd a beérkezett gyógyszerből az alapkészletet pótolni kell.
15. A bv. intézetekben gyógyszer alapkészletet kell kialakítani és fenntartani, ami biztosítja a terápia elrendelésétől a gyógyszer beszállításáig eltelt időszakban a fogvatartottak gyógyszerellátását. Az alapkészletet legalább a meghatározott hatóanyagokat tartalmazó gyógyszerekből kell biztosítani (4. függelék). Az alapkészlet meghatározásakor figyelemmel kell lenni az esetleges rendkívüli körülményekre (pl. időjárás), illetve a minősített időszakokban szükséges teendők ellátásához elegendő gyógyszerek biztosítására is.
16. A vényköteles gyógyszerek megrendelését, beszerzését a jogszabályi előírások, és a bv. intézeti szabályozás szerint kell végrehajtani. A számviteli szabályok maradéktalan teljesítése érdekében a beszerzett gyógyszerek - a beérkező számla (esetleg szállítólevél) alapján - raktári bevételezését haladéktalanul végre kell hajtani a készlet nyilvántartási modulban.
17. Kiadás csak bevételezett készletből történhet. A raktári bevételezést a gyógyszer eredeti kiszerelésének megfelelően kell végezni.
18. A beszállított gyógyszereket minőségileg és mennyiségileg ellenőrizni kell, ezt követően történhet meg a teljesítésigazolás. A bv. intézeti gyógyszerraktárba történő mennyiségi bevételezés a gyógyszerek kezelésével megbízott személy, az értékbeli bevételezés a gazdasági szakterület feladata.
19. A gyógyszerraktárból kiadott vagy más forrásból származó (pl: befogadáskor magával hozott, egyedileg engedélyezett, letéti pénze terhére vásárolt, más bv. intézetből érkezett) készítmények kezelését, tárolását és nyilvántartását a bv. intézetek egyedileg szabályozzák.
20. A bv. intézet által megrendelt és beszerzett vényköteles gyógyszerekről kiállított számlát a költségvetési elszámolási számláról lehetőleg átutalással kell kiegyenlíteni.
21. A térítési díj átvállalásáról szóló döntés a parancsnok jogköre. A döntés meghozatalához a szükséges információkat a szakterületeknek az alábbiak szerint kell biztosítaniuk:
22. a fiatalkorúság tényét az igazgatási szakterület igazolja,
23. a munkavégzés tényét az igazgatási szakterület igazolja,
24. annak tényét, hogy a fogvatartottnak munkavégzésből eredő baleset vagy egyéb azzal összefüggő megbetegedés miatt indokolt a gyógyszer biztosítása, valamint a rendelt gyógyszer a munkavégző képesség megőrzéséhez vagy helyreállításához szükséges, az egészségügyi szakterület igazolja,
25. a várandósság tényét az egészségügyi szakterület igazolja,
26. a letéti pénzzel, jövedelemmel, más pénzbeli juttatással rendelkezés tényét a gazdasági szakterület igazolja.
27. A 22. pontban felsorolt feltételek hiányában a rendelt gyógyszert a bv. orvos javaslatára, az egészségügyi szakterületi vezető engedélyével, a bv. intézeti gyógyszer költségkeret terhére, az alapkészletből kell biztosítani.
28. A gyógyszerek szavatossági idejét az egészségügyi szakterületnek kell figyelemmel kísérnie. A lejárt szavatosságú gyógyszereket jegyzőkönyv felvétele mellett selejtezni kell. A leselejtezett gyógyszert veszélyes hulladékként kell kezelni.
29. Vényköteles készítmények beküldése, személyes átadása nem engedélyezhető, kivéve ellátási érdekből, különleges esetben (pl. a befogadást megelőzően kiváltott gyógyszerek, egyedi import, OEP által méltányosságból engedélyezett gyógyszerek), ha a bv. orvos írásban javasolja.
30. A fogvatartott kérelmére, a bv. orvos szakmai javaslatára, a bv. intézet parancsnoka engedélyével beküldött nem vényköteles gyógyszert szedhet, gyógyászati segédeszközt használhat.
31. Letéti pénz terhére történő nem vényköteles gyógyszerek beszerzése esetén a fogvatartott kérelmét az egészségügyi szakterület véleményezését követően a pénzügyi szakterület felé kell továbbítani. Az egészségügyi szakterület a készítmény, eszköz várható ellenértékét, a pénzügyi szakterület a fogvatartott rendelkezésre álló letéti pénzének összegét vezeti fel a kérelmi lapra. Az egyedileg igényelt gyógyszer beszerzését kizárólag megfelelő összegű letéti pénz rendelkezésre állása esetén az bv. intézet parancsnoka engedélyi.
32. Az engedélyezéssel egy időben a kérelmi lapot a fogvatartottal alá kell íratni, és a gyógyszer összegét a fogvatartott egyéni letéti számlalapján előjegyzésbe kell tenni, hogy a beszerzés végrehajtásakor is rendelkezésre álljon a szükséges összeg.
33. A fogvatartottak által egyedileg igényelt, nem vényköteles gyógyszerekről szóló számlát az bv. intézet letéti számlájáról lehetőség szerint átutalással kell kiegyenlíteni. A számla egy példányának átvételét a fogvatartott aláírásával igazolja.
34. A fogvatartott kérelmére beszerzett gyógyszert a bv. intézeti készlettől elkülönítetten kell tárolni és kezelni.
35. A gyógyszerek kiadagolását kizárólag egészségügyi szakdolgozó végezheti. Indokolt esetben a kiadagolt gyógyszer fogvatartottnak történő átadásában az egészségügyi szakdolgozó helyett - megfelelő oktatás és dokumentálás után - a biztonsági szakterület is közreműködik.
36. A fogvatartott csak a bv. orvos írásos engedélye alapján tarthat magánál gyógyszert. A gyógyszertartási engedélyen a bv. orvosnak fel kell tüntetnie a fogvatartott adatait, a gyógyszerek nevét, mennyiségét, az adagolás módját, az engedély érvényességi idejét és keltét. A bv. orvos az engedélyt aláírásával és a bv. intézet bélyegző lenyomatával hitelesíti. A gyógyszer a zárkán csak eredeti vagy a bv. intézet által biztosított csomagolásban tárolható. A fogvatartottat a gyógyszertartás szabályairól az 5. függelék szerinti tartalommal a házirendben kell tájékoztatni.
37. A fogvatartott részére vényköteles gyógyszer csak ellenőrzött formában adható. A vényköteles gyógyszerek közül a nyugtatók, az altatók, a kedélyjavítók - a gyógyszerek kezelési utasításainak figyelembe vétele mellett - porítva adhatók.
38. A bv. intézet parancsnoka határozza meg a szakterületek (különösen egészségügyi, biztonsági, gazdasági) számára az ellenőrzés rendjét, a nyomvonalak részleteit.
39. Amennyiben a fogvatartott részére elrendelt gyógyszer nem kerül kiadásra, a készítményeket zárhatóan, névre szólóan, egyértelműen azonosítható módon kell tárolni, az előírások szerint adagolni és osztani. A bv. intézet részére, teljes áron rendelt alapkészlet tárolására az általános szabályok irányadóak.
40. A gyógyszerek- és gyógyászati segédeszközök térítési díja - jogszabályban meghatározott eseteket kivéve - a fogvatartottat terheli. A térítési díjakat a fogvatartott egyéni számlalapján a felmerüléskor, de legkésőbb a számla beérkezésekor előjegyzésbe kell venni, függetlenül attól, hogy rendelkezik-e letéti pénzzel, vagy nem. A térítési díj levonására a fogvatartott által aláírt 1. függelék szolgál alapul.
41. A vényköteles gyógyszerekről a gyógyszertár a szerződésben előírt időközönként a bv. intézet nevére és címére számlát állít ki, amelyet az bv. intézet lehetőség szerint átutalással teljesít. A szállító gyógyszertár, amennyiben a számlán a fogvatartott nevét nem tüntette fel, a számlához bizonylatot köteles biztosítani, amelyből ellenőrizhető módon, személyenként elkülönítetten szerepelnek a beszerzett készletek. Ezen bizonylatnak mennyiségben és értékben a számlával teljes egyezőséget kell mutatnia. A gyógyászati segédeszközök számlázási eljárása megegyezik a fentiekkel.
42. A fogvatartottak részére kiadott gyógyszerek térítési díjának elszámolását a kiadásokkal párhuzamosan, de legalább havonként el kell készíteni. A nyilvántartásért és a levonásért a gazdasági szakterület felelős.
43. A pénzügyi levonás/előjegyzés alapja a fogvatartott által aláírt bizonylat, melynek egy példányát a pénzügyi szakterület részére, egy példányát a fogvatartottnak kell átadni.   
    A bizonylaton legalább az alábbi adatoknak kell szerepelniük:
    1. a fogvatartott neve, személyi azonosítására alkalmas más adata,
    2. az adott időszakban kiadott gyógyszer(ek) neve, mennyisége, ára,
    3. a teljes fizetendő térítési díj,
    4. az elszámolás kelte, kiállító azonosítására alkalmas adat.
44. A fogvatartottak egyéni számlalapját a bizonylattal megegyező összeggel azonnal meg kell terhelni, megfelelő nagyságú letéti pénz hiánya esetén a fennmaradó összeget követelésként kell előírni. Egyéni letéti számláról levonást szabályosan kitöltött nyilatkozatok és aláírt bizonylat rendelkezésre állása esetén lehet végrehajtani.
45. A követelésként előírt összeget a számviteli szabályok szerint kell nyilvántartani, és a könyvvezetésben kimutatni. A követelések nyilvántartását név szerint kell vezetni úgy, hogy abból bármikor megállapítható legyen a fogvatartott felé fennálló követelés összege, a követelés előírásának időpontja, a megtérülések összege és időpontja, illetve a bv. intézet - adott időpontban fennálló, gyógyszer beszerzésből adódó - követelésének teljes összege.
46. A levont vagy egyéb módon megtérült követelés összegéről a fogvatartott részére, amennyiben igényli, a kifizetés jogosságát igazoló elszámolást kell kiállítani és átadni.
47. A fogvatartott egyéni számlalapjáról levont összeget a jogosult bv. intézet javadalmi számlájára öt munkanapon belül át kell utalni.
48. A fogvatartott szabadulása esetén az elszámolást a szabadítást megelőzően soron kívül kell elkészíteni és levonás céljából a pénzügyi szakterületnek továbbítani.
49. A követelések behajtása érdekében az bv. intézet - a költséghatékonyság figyelemben tartása mellett - köteles az egyéb jogszabályokban megfogalmazottak szerint eljárni.
50. Az elszámolások pénzügyi és számviteli folyamatainak kialakításáért, végrehajtásáért, a követelések előírásáért, behajtásáért, a nyilvántartások kialakításáért, vezetéséért, a felelősök kijelöléséért a gazdasági vezető a felelős.
51. A fogvatartott szállításakor, előállításakor, megőrzésekor a várható időtartamnak megfelelő mennyiségű szükséges gyógyszerekkel való ellátása az útba indítást, előállítást végrehajtó bv. intézet feladata. A fogvatartott a számára gyógyszertartási engedéllyel kiadott gyógyszereket szállítás alatt köteles magánál tartani.  
    A fogvatartott egészségügyi anyagában külön, lezárt borítékban kell elhelyezni a ki nem adott gyógyszereket, és az erről készült jegyzőkönyvet (6. függelék).  
    A felírt, de ki nem váltott vényt a fogadó bv. intézet részére a fogvatartott egészségügyi anyagával együtt meg kell küldeni.
52. Ha az átszállítást követően a fogadó intézetben észlelik, hogy a fogvatartott a szükséges gyógyszerekkel nem rendelkezik, az ellátásáról soron kívül gondoskodni kell. A fogvatartott részére az egészségügyi anyagában meg nem küldött gyógyszerek költségeit az útba indító bv. intézet részére ki kell számlázni.
53. A 47. és 48. pontban leírtakat a végleg átszállításra kerülő fogvatartottak esetében is alkalmazni kell, azzal a kitétellel, hogy az összes gyógyszerét át kell juttatni a bv. intézetbe. Orvosi befogadás alkalmával a gyógyszertartási engedély(eke)t felül kell vizsgálni.
54. A fogvatartott saját tulajdonú gyógyászati segédeszközét az útba indítást végző bv. intézetnek ki kell adnia.
55. A fogvatartott másik bv. intézetbe történő szállítása esetén a levont összeget a fogadó bv. intézet köteles öt munkanapon belül átutalással a jogosult bv. intézet javadalmi számlájára megtéríteni.
56. Engedélyezett távollét időtartamára, maximum 30 napra, átvételi elismervény ellenében a fogvatartottat a szükséges mennyiségű gyógyszerrel el kell látni. Amennyiben a vény megírásra került, azt a fogvatartottnak - a gyógykezelés folytonosságára és a vényírás szabályaira tekintettel - szintén át kell adni.
57. A szabaduló fogvatartott részére megrendelt, beszállított és az általa kifizetett teljes gyógyszermennyiséget, gyógyászati segédeszközt átvételi elismervény ellenében számára át kell adni. Váratlanul szabadult fogvatartott esetén utolsó ismert címére tértivevénnyel kell kipostázni. A kézbesítés sikertelensége esetén a visszaérkező gyógyszert az alapkészletbe be kell vételezni.
58. A reintegrációs őrizetbe helyezendő fogvatartott részére a már megrendelt, beszállított, és az általa kifizetett teljes gyógyszermennyiséget, gyógyászati segédeszközt átvételi elismervény ellenében ki kell adni. A számára előírt - minimum egy heti - gyógyszermennyiséget biztosítani kell, az őrizet időtartamára vénnyel ellátni nem szükséges.
59. A fekvőbeteg bv. intézetekben (Büntetés-végrehajtás Központi Kórház, Szegedi Fegyház és Börtön III. objektum Krónikus Utókezelő Részleg, valamint az Igazságügyi Megfigyelő és Elmegyógyító Intézet) a gyógyszereket és egyes gyógyászati segédeszközöket térítés nélkül kötelesek biztosítani a fogvatartottak részére. A fekvőbeteg bv. intézetek a jelen szakutasításban foglaltaktól eltérő eljárásrendet helyi intézkedésben kötelesek szabályozni.
60. A PPP szerződés alapján működő bv. intézetek a fogvatartottak által fizetendő gyógyszer térítési díjak eltérő elszámolási szabályait helyi intézkedésben kötelesek szabályozni.

**III. Záró rendelkezések**

1. Jelen szakutasítás a kiadás napján lép hatályba.
2. Hatályát veszti a fogvatartottak gyógyszer- és gyógyászati segédeszköz ellátásáról szóló 18/2015. (II. 10.) OP szakutasítás.

**Dr. Tóth Tamás bv. vezérőrnagy**

**országos parancsnok**

Függelékek:

1. számú függelék: [Fogvatartotti nyilatkozat](http://bv.gov.hu/admin/download/c/cc/b1000/2017_15szu-f01.docx)

2. számú függelék: [Tájékoztató és nyilatkozat a fogvatartottak gyógyszer- és gyógyászati segédeszköz ellátásáról](http://bv.gov.hu/admin/download/d/cc/b1000/2017_15szu-f02.docx)

3. számú függelék: [Jegyzőkönyv a fogvatartott befogadásakor magával hozott gyógyszerek átvételéről](http://bv.gov.hu/admin/download/e/cc/b1000/2017_15szu-f03.docx)

4. számú függelék: [Gyógyszer alapkészlet](http://bv.gov.hu/admin/download/f/cc/b1000/2017_15szu-f04.docx)

5. számú függelék: [Tájékoztató a gyógyszerosztás szabályairól](http://bv.gov.hu/admin/download/0/dc/b1000/2017_15szu-f05.docx)

6. számú függelék: [Jegyzőkönyv a szállítás során az egészségügyi anyagban megküldött gyógyszerekről](http://bv.gov.hu/admin/download/1/dc/b1000/2017_15szu-f06.docx)